Vinçenc Malaj

Vinçenc Malaj (1 dhjetor 1928, Ljarje, Tivar - 4 shkurt 2000, Tuz) ka qenë albanolog, folklorist dhe prift shqiptar nga Mali i Zi.  

 Biografia 
Vinçenc Malaj lindi në fshatin Ljare të Krajës, Komuna e Tivarit, në Mal të Zi. Mësimet e para i bëri në vendlindje, shkollën e mesme të drejtimit klasik e kreu në Shkodër, pastaj në Split dhe në Pazin. Studioi për filozofi në Dubrovnik dhe teologji në Universitetin e Zagrebit dhe më pas në Universitetin "La Sapienza" të Romës, për letërsi italiane dhe botërore. Më 1973 mbrojti temën e doktoratës "Kuvendi i Arbërit (1703), që është vepra e tij kryesore shkencore. Ishte famullitar i Tuzit. Ka mbajtur ligjërata nga fusha e albanologjisë në Palermo, Romë, Shkodër, Tiranë, Zagreb, Cetinje, Prishtinë, Ulqin, Nju-Jork etj. U mor me studimin e ikonografisë së Gjergj Kastriotit- Skënderbeut dhe botoi një sërë studimesh nga fusha të ndryshme të albanologjisë. Pas vdekjes u botua në Kozencë vëllimi i tregimeve popullore arbëreshe "Tregime popullore të Shën Katarinës Shqiptare," mbledhur dhe përkthyer italisht nga Viktor Malaj. Ishte themelues dhe kryetar nderi i Shoqatës Kulturore "Don Gjon Buzuku" në Ulqin dhe Tuz dhe profesor i lëndës historia e kristianizmit në Shkollën e Lartë Teologjike në Shkodër. 

 Shih edhe 
 Shqiptarët në Mal të Zi

 Referime 

Kategoria:Lindje 1928
Kategoria:Njerëz nga Tivari
Kategoria:Priftërinj katolikë shqiptarë
Kategoria:Shqiptarë të Malit të Zi
Kategoria:Vdekje 2000